ગુજરાત સરકારના યુવક સેવા અને સાંસ્કૃતિક પ્રવૃત્તિ વિભાગ, પ્રવાસન નિગમ અને જિલ્લા વહીવટી તંત્રના સંયુક્ત ઉપક્રમે છેલ્લાં કેટલાંક વરસથી ઉત્તર ગુજરાતના મહેસાણા જિલ્લાના વડનગરમાં ‘તાનારીરી મહોત્સવ’ ઊજવવામાં આવે છે. પ્રસિદ્ધ કલાકારો તેમજ ઘરાના પરંપરાના કલાકારો દ્વારા આ મહોત્સવ દરમિયાન રાગ મેઘમલ્હાર, રાગ-દીપક, અને મલ્હાર જેવા વિવિધ રાગ છેડવામાં આવે છે. વાંસળીવાદક પોતાની બાંસુરી પર રાગ હંસધ્વનિ તેમજ રાગ જનસંમોહિની પ્રસ્તુત કરે છે. આ કાર્યક્રમો ‘તાનારીરી મહોત્સવ’માં વડનગર ખાતેના તાનારીરી સ્મૃતિ-સ્થાન ખાતે નૈસર્ગિક વાતાવરણમાં ભાંગતી રાતે યોજાય છે. ‘તાનારીરી મહોત્સવ’ પ્રસંગે આખુંયે વડનગર નવોઢાની માફક શણગારીને સુશોભિત કરાય છે. ‘તાનારીરી મહોત્સવ’ના ભાગરૂપે વડનગરના પૌરાણિક હાટકેશ્વર મહાદેવ શિવાલયથી તાનારીરી ગાર્ડન સુધીની હેરીટેજ વૉકના માધ્યમ થકી આ મહોત્સવ માણવા આવેલા મહેમાનોને નગરના ઐતિહાસિક વારસાનો પરિચય આપવામાં આવે છે.